alexandrainst/scandi-wiki huggingface dataset:
Paal Frisvold (statsviter)

Paal Johan Frisvold (født 5. mai 1962 i Oslo) er en norsk organisasjonsmann bosatt i Brussel siden 1997.

Frisvold var leder av Europabevegelsen i Norge 2009–2013. Frisvold arbeidet for miljøstiftelsen Bellona i Brussel 2005-2013, og var arbeidende styreleder i Bellona Europa.  

I 2002 begynte Frisvold i miljøstiftelsen Bellona hvor han bygget opp Bellonas europakontor og aktive deltakelse i EUs energi- og klimapolitikk på fulltid 2005-2013. 2005-2012 etablerte og drev Frisvold EUs teknologiplattform for CO2-fangst og lagring, ZEP, hvor han blant annet ledet ekspertgrupper for rammevilkår for Karbonfangst og -lagring og deltok i den daglige styringsgruppen.  

I 2001 grunnla han konsulentselskapet Brusselkontoret AS, hvor han nå er styremedlem. Han har tidligere arbeidet for OECD-sekretariatet i Paris, Norges Rederiforbund, Utenriksdepartementet og på Innovasjon Norges kontor ved ambassaden i Beijing. Frisvold har fire års erfaring fra EFTA-sekretariatet, hvor han blant annet jobbet på generalsekretærens kontor som sekretær for EFTA-landenes faste komité og EØS-komiteen. Han har mastergrad i internasjonal politikk fra Paul H. Nitze School of Advanced International Studies ved Johns Hopkins University. 

I 2022 ble han valgt til nestleder i Miljøpartiet De Grønne i Oslo.

Fra 1980 til 1984 deltok Frisvold på det norske fektelandslaget, som tok 11.-plass under Sommer-OL 1984 i Los Angeles. 

I 2007 ble han kåret til Årets europeer av Europeisk Ungdom.

Han er nevø av generalløytnant Paal Frisvold.

Litteratur 
 Frisvold, Paal J. (2014). Mot Europa: Fortellingen om et nølende Norge. Oslo: Origami Dokumentar. ISBN 9788299916073.

Referanser

Eksterne lenker 
 
 

Ledere for Europabevegelsen
Norske miljøvernere
Norske fektere
Deltakere for Norge under Sommer-OL 1984
Fektere under Sommer-OL 1984
Norske statsvitere
Alumni fra Johns Hopkins University
Personer fra Oslo
Fødsler i 1962
Kongepokalvinnere i fekting
Personer tilknyttet Innovasjon Norge
MDG-politikere
Herman Smitt Ingebretsen

Herman Smitt Ingebretsen (født 6. mars 1891 i Kristiansand, død 13. november 1961 i Oslo) var en norsk politiker og pressemann. Han var generalsekretær i Høyre i perioden fra 1936 til 1940. Han ble valgt til Stortinget fra Akershus i 1945, og han var representant for Oslo i perioden fra 1950 til 1957. Fra 1949 til 1956 var han formann i Europabevegelsen. Han var redaktør i Morgenbladet 1945–1948 og sjefredaktør i Aftenposten 1949–1961.

Referanser

Eksterne lenker 
 
 

Stortingsrepresentanter fra Høyre
Stortingsrepresentanter for Oslo
Stortingsrepresentanter for Akershus
Stortingsrepresentanter 1945–1949
Stortingsrepresentanter 1950–1953
Stortingsrepresentanter 1954–1957
Høyres ledelse
Redaktører for Aftenposten
Ledere for Europabevegelsen
Norske motstandsfolk under andre verdenskrig
Kommandører av St. Olavs Orden
Dannebrogordenen
Vasaordenen
Personer fra Kristiansand kommune
Ned Ludd

Ned Ludd, kan ha vært født Edward Ludlam, er en mytisk, men mulig virkelig person, som omtales lederen til luddittene i England.

Det finnes ingen faste bevis for at denne personen har eksistert, men det er trodd at han stammer fra Anstey, like utenfor Leicester i England.
En sang som ble skrevet av Robert Calvert, sier mye om tankene rundt Ned Ludd.

Referanser 

Englands historie
Engelsk folkeminne
Den industrielle revolusjonen
Personer fra distriktet Charnwood
Vevere
Pseudonymer
Saksa

Saksa er et fjell i Ørsta kommune (1073 moh) regnet som en del av Sunnmørsalpene.

Referanser

Fjell i Ørsta kommune
Europabevegelsen i Norge

Europabevegelsen i Norge ble stiftet ved møte i Stortinget den 30. mai 1949 som Europabevegelsens Norske Råd, og skiftet navn til Europabevegelsen i Norge i 1965. Europabevegelsen i Norge er tilknyttet den European Movement International.

Europabevegelsen er en tverrpolitisk organisasjon som mener at Norge skal være medlem i Den europeiske unionen (EU) og skal virke for samarbeid mellom folk og stater i Europa. Europabevegelsen vil styrke EU som et demokratisk prosjekt og vil at EU skal bekjempe alle former for diskriminering av enkeltmennesker og grupper av mennesker, og være en pådriver for like muligheter og sosial utjevning i medlemslandene og globalt. Det nåværende politiske programmet ble vedtatt på landsmøtet 22. og 23. oktober 2021 og dekker perioden 2021-2023. Europabevegelsens formål og virke står nærmere beskrevet i vedtektene.

Organisasjonen ledes fra oktober 2017 av Heidi Nordby Lunde og generalsekretær er Fredrik Mellem (fra 2018). Europabevegelsens høyeste organ er landsmøtet som arrangeres annethvert år. Neste ordinære landsmøte avholdes høsten 2021.

Europabevegelsen i Norge samarbeider tett med Europeisk Ungdom og organisasjonene deler kontorfellesskap i Prinsens gate 2, 0152 Oslo.

Ledere

Referanser

Norske politiske organisasjoner
 
Norge og Den europeiske union
Etableringer i 1949
Reinspælen

Reinspælen er et fjell i Kvæfjord kommune i Troms og Finnmark. Med sine 1 118 meter over havet er det det høyeste punkt i Kvæfjord, og det nest høyeste fjellet på Hinnøya, dersom en ikke regner med de to sidetoppene til Møysalen.

Navnet kommer av at tinden har en form som ligner på speilet, eller halen, på en rein.

Fotnoter

Referanser

Eksterne lenker 
 Turbeskrivelse for Reinspælen fra hinnøy.no

Fjell i Kvæfjord
Fjell over 1000 meter
Roncevaux

Roncevaux er et pass i Pyreneene på grensa mellom Spania og Frankrike. Passet ligger på 1057 moh. Det spanske navnet er Roncesvalles. Ifølge Rolandskvadet falt både Roland og Holger Danske her i slaget ved Roncevaux i 778, der baskerne la seg i bakhold og slo baktroppen til Karl den stores hær. I nordisk gjendiktning av Rolandskvadet fra tidlig middelalder kalles slagstedet Ronsarvollen.

Passet er har vært en viktig holdeplass på pilegrimsveien til Santiago de Compostela.

Frankrikes geografi
Navarras geografi
Legion of Doom

The Legion of Doom er en electronicagruppe og to plateprodusenter, kjent for sitt mashup-album Incorporated, remixer, og sin originale musikk til skrekkfilmer. Gruppen ble dannet i 2004 av Chad Blinman og Trever Keith. Legion of Doom har også bidratt med lydeffekter til forskjellige filmer som Underworld og Saw.

Diskografi

Album

Eksterne lenker
 
 Myspace Page

Musikkgrupper fra USA
Dick flick

Dick flick er et nytt sjangerbegrep innen film, og henviser til guttefilmer, og er motsatsen til «chick flick» – et vanlig begrep på romantiske komedier, som vanligvis har vært myntet på det kvinnelige publikum. I dick flicks-ene blir mennene fremstilt som menn med følelser og intelligent «tenåringshumor». Filmproduksjonen er sentrert rundt Judd Apatows produksjonsselskap, som har gjort stor suksess med denne typen filmer de siste årene. Apatow regisserte The 40 Year Old Virgin som kom ut i 2005. Der spiller Steve Carrell en nerdete 40-åring som aldri har vært sammen med en dame, men derimot har en enorm barnelekesamling. Ved hjelp av kameratene sine får han seg til slutt en dame. Filmen spilte inn over 117 millioner dollar, og flere av de påfølgende filmene i sjangeren har blitt veldig populære. 

Det har også kommet kritikk. Hovedrolleinnehaveren i Knocked Up, Katherine Heigl, sa til Vanity Fair: «Her blir kvinner portrettert som kjerringer, som humørløse og sure. Menn er derimot elskelige, tullete gutter som elsker moro.»

Blant de mest brukte skuespillerne er Seth Rogen, Jonah Hill, Paul Rudd, Jason Segel og Elizabeth Banks.

Utvalg av filmer
The 40 Year Old Virgin (2005)
Knocked Up (2007)
Superbad (2007)
Dumpet av Sarah Marshall (2008)
Zack and Miri Make a Porno (2008)
I Love You, Man (2009)

Referanser

Filmsjangre
Timsjor

Timsjor (russisk: Ти́мшор) er en elv i Perm kraj i Russland og en av sideelvene til Juzjnaja Keltma fra venstre. Elven er 235 km lang og har et nedbørfelt på 

Timsjor har sitt utspring nordvest i provinsen, på østsiden av fjellet Uvalov. Den munner ut i Juzjnaja Keltma 15 km fra munningen til den sistnevnte elven. 

De største sideelvene til Timsjor er Okos og Tsjepets fra venstre, og Myj og Bortom fra høyre.

Elver i Perm kraj
Bing (søkemotor)

Bing (tidligere Live Search, Windows Live Search og MSN Search) er en søkemotor laget av Microsoft for å forbedre søkemulighetene på internett. Likheten til Google er stor, men en av forskjellene er blant annet at brukere i denne søkemotoren kan stille direkte spørsmål i søkeboksen. Søkemotoren er under utvikling fremdeles og versjonen som er lansert er en betaversjon. Bing fungerer sammen med andre av Microsofts internettprodukter, som Hotmail og MSN. Navnet Bing er et onomatopoetikon.

Søkefunksjoner
Den amerikanske versjonen av Bing er mer utviklet, og har derfor betydelig flere funksjoner enn den norske Bing-versjonen.

Norsk versjon
 Nettet
 Bilder
 Nyheter
 xRank
 Oversetter

Eksterne lenker
 

Microsoft-produkter
Søkemotorer
KFUM Stavanger Volleyball

KFUM Stavanger Volleyball (stiftet i 1975) er en volleyballklubb som har sitt hovedsete i Ynglingen i Stavanger. Klubben benytter Ynglingehallen som hjemmearena. Da Ynglingehallen ble ferdig i 1999 førte dette til en dobling av antall medlemmer i klubben.

KFUM Stavanger er hovedarrangør av Vestcup, som er en av Norges største innendørs volleyballturneringer.

Historikk
I 2002/03-sesongen vant klubbens A-lag for kvinner 1. divisjon, og rykket dermed opp i Eliteserien. I 2004/05-sesongen hadde klubben 14 aktive lag.

Eksterne lenker 
 

KFUK-KFUM Norge
Volleyballag i Norge
Idrettslag i Stavanger
Idrettslag etablert i 1975
Alliansen av liberale og demokrater for Europa

Alliansen av Liberale og Demokrater for Europa (ALDE; engelsk: Alliance of Liberals and Democrats for Europe, ALDE; fransk: Alliance des Démocrates et des Libéraux pour l'Europe, ADLE) var en politisk gruppe i Europaparlamentet, bestående av to europeiske partier, henholdsvis det liberale ELDR og det sentrumsorienterte EDP. Gruppen ble etter valget i 2019 erstattet med gruppen kalt Renew Europe.

Denne gruppen var inntil 2019 med sine 85 mandater, den tredje største i Europaparlamentet, etter EPP-ED (de konservative og kristendemokratene) og PES (sosialdemokratene). ALDE utøvde ofte langt større innflytelse enn hva stemmetallet skulle tilsi, fordi de ofte havnet i en vippeposisjon mellom de andre grupperingene.

Foruten Europaparlamentet hadde ALDE også politiske grupperinger i Regionkomitéen, Europarådets parlamentarikerforsamling og NATO-parlamentet.

Europaparlamentet
Antallet medlemmer av Europaparlamentet kan i perioder komme under det bestemte maksimum. Dersom et medlem av parlamentet fratrer, blir ekskludert eller dør, blir hun eller han erstattet i henhold til nasjonale regler.

Bureau (2009-2014)
Byrået er det øverste beslutningstagene organet i ALDE-gruppen og består av lederne for de nasjonale delegasjonene.

Presidentskapet (2009-2014)
Presidentskapet består av en president og 7 visepresidenter. Disse møtes en gang i måneden for å planlegge aktiviteter og forberede saker.

 Guy Verhofstadt, president, Belgia
 Sarah Ludford, visepresident, Storbritannia
 Marielle de Sarnez, Frankrike
 Fiona Hall, Storbritannia
 Anneli Jäätteenmäki, Finland
 Alexander Graf Lambsdorf, Tyskland
 Antonyia Parvanova, Bulgaria
 Niccolò Rinaldi, Italia
 Adina-loana Vǎlean, Romania
 Alexander Beels, generalsekretær

Referanser

Eksterne lenker 
 

Partigrupper i Europaparlamentet
De europeiske grønne/Den europeiske frie allianse

European Greens–European Free Alliance er en grønn og regionalistisk politisk gruppe i Europaparlamentet. Gruppen består av partier som tilhører Det europeiske grønne partiet (EGP) og Europeiske frie allianse (EFA). Sistnevnte består av partier som representerer statsløse nasjoner. 

Antallet medlemmer av Europaparlamentet kan i perioder komme under det bestemte maksimum. Dersom et medlem av parlamentet fratrer, blir ekskludert eller dør, blir hun eller han erstattet i henhold til nasjonale regler.

Referanser

Eksterne lenker 
 

Partigrupper i Europaparlamentet
Taqqiya

Taqqiya er innen islam begrepet som legitimerer det å skjule eller å lyve om sin egen tro. Tanken er at dette gjøres i angst, under tvang eller i fare for død og liv, og at det er derfor halal (tillatt) dersom man er i fare. Konseptet taqqiya blir også av enkeltpersoner i Vesten tolket som at muslimer lyver om religionen sin slik at den andre parten skal bli tiltrukket av religionen. I noen debatter brukes begrepet videre om en påstått generell undergravelse av vestlige sosiale institusjoner.

Enkelte muslimer regner taqqiya som forbudt, harām (motsatt av halal). Det er derfor bestridt om islam tillater muslimer å lyve.

Taqqiya er et arabisk ord, og begrenser seg ikke nødvendigvis til islam. Rent bokstavelig betyr det «å skjule eller lyve om sin egen tro, ideer, meninger, følelser, overbevisning eller strategi i overhengende fare, nå eller senere tid, for å spare seg selv for psykiske eller fysiske skader».

Referanser 

Sjia-islam
islam

he:שיעה#שלושת יסודות השיעה
Valdajsjøen

Valdajsjøen (russisk: Валдайское озеро - Valdajskoje ozero; Валдай) er en innsjø midt i Valdajhøydene i Novgorod oblast i Russland. Innsjøen har et areal på 19,7 km² uten øyer. Innsjøen er i snitt 12 meter dyp og på det dypeste 60 meter. Den fryser til tidlig i desember og er isdekt til tidlig i mai. Byen Valdaj ligger ved bredden av innsjøen. På en av øyene i innsjøen ligger Iverskij kloster.

Referanser

Eksterne lenker 
 

Innsjøer i Novgorod oblast
European United Left–Nordic Green Left

European United Left–Nordic Green Left (på fransk: Groupe Confédéral de la Gauche Unitaire Européenne/Gauche Verte Nordique, GUE/NGL) er en politisk gruppe i Europaparlamentet bestående av demokratiske sosialister, øko-sosialister og kommunister. 

GUE/NGL består av undergruppene European United Left (med en kjerne av partier som er med i Det europeiske venstrepartiet og en periferi av små venstrepartier uten tilknytning til noe parti på europeisk nivå) og Nordic Green Left, som består av Europaparlamentsmedlemmer fra svenske og finske partier som er medlem av Nordic Green Left Alliance. 

Gabi Zimmer ble valgt som gruppens leder i 2012. 

Antallet medlemmer av Europaparlamentet kan i perioder komme under det bestemte maksimum. Dersom et medlem av parlamentet fratrer, blir ekskludert eller dør, blir hun eller han erstattet i henhold til nasjonale regler.

Referanser

Eksterne lenker 
 

Partigrupper i Europaparlamentet
Baron von Münchhausen

Baron von Münchhausen, egentlig Hieronimus Karl Friedrich Freiherr von Münchhausen (født 11. mai 1720 på stamgodset Bodenwerder nær Hannover, død 22. februar 1797 samme sted) var en tysk friherre (baron), offiser og anekdoteforteller.

Bakgrunn og skrøner

Norsk utgave 
Første norske utgave av Münchausens historier kom i 1887 under tittelen Baron von Münchhausens vidunderlige historier og eventyr. Den inneholdt 151 illustrasjoner av Gustave Doré.

Innhold 
 I. Reisen i Rusland og til St. Petersburg
 II. Jagthistorier
 III. Om baron Münchhausens hunde og heste
 IV. Baron Münchhausens eventyr i krigen mot tyrkerne
 V. Baron Münchhausens eventyr under hans tyrkiske fangenskap
 VI. Første eventyr tilsjøs 
 VII. Det andet sjøeventyr	
 VIII. Det tredie sjøeventyr	
 IX. Det fjerde sjøeventyr	
 X. Det femte sjøeventyr	
 XI. Det sjette sjøeventyr	
 XII.	Det syvende sjøeventyr	
 XIII. Baronen gjenoptar sin fortælling
 XIV. Ottende sjøeventyr	
 XV.	Niende sjøeventyr
 XVI. Tiende sjøeventyr. Den anden reise til maanen	
 XVII. Reisen gjennem jorden og andre merkværdige eventyr

Motiv i billedkunst 
Münchhausens opplevelser er blitt behandlet i billedkunsten nesten like ofte som den spanske klassikeren Don Quijote, men den endelige visuelle stilen skyldes særlig en eventyrutgave fra 1862 illustreret av franskmannen Gustave Doré.

Filmatiseringer 
De fantasifulle historiene om baron von Münchausen har blitt filmatisert flere ganger, blant annet i Josef von Bákys storslagne fargefilm Münchhausen (1943), i Karel Zemans eksperimentelle Baron Prášil (1961) og i Terry Gilliams The Adventures of Baron Munchausen (1988).

Se også 
 Münchhausens syndrom,  sykdomsatferd der pasienten har fantastiske historier om symptomene
 Münchhausens syndrom by proxy, atferd der omsorgspersoner skader noen de passer på, for selv å få oppmerksomhet

Referanser

Eksterne lenker 
 
 

Tyske arméoffiserer
Adelige tyskere
Personer fra Landkreis Holzminden
Eventyrfigurer
Charroux-klosteret

Charroux-klosteret (fransk Abbaye Saint-Sauveur de Charroux) var et benediktinerkloster i La Marche i Poitou på grensen av Aquitaine. Det ligger i en liten dal i nærheten av regionen Charente.

Historie 
Det var i sin tid et av de mest betydningsfull benediktinerklostre i Frankrike i løpet av middelalderen. Det ble grunnlagt av grev Roger av Limoges i 785 og ble beskyttet av kong Karl den store.

Kirkerådet i Charroux ble holdt i 989 som ble sammenkalt under beskyttelse av hertugen av Aquitaine og greven av Poitiers, Vilhelm IV, kalt «Fierebras» (Sterk-arm).

Det ble brent i 1422 under hundreårskrigen. En av de betydelige abbedene var Jean Chaperon, virksom fra 1444 til 1473.

Under hugenottkrigen (fransk Guerres de Religion, religionskrigen) ble klosteret herjet av Roger de Carbonnière. Det ble avgjørende for institusjonen, og det ble aldri gjenopprettet. Klosteret ble helt forlatt i 1762 og det ble solgt som nasjonal eiendom i 1790 og kirken lå da i ruiner. Stein fra anlegget ble solgt som skrap, men familien Loyzeau de Grandmaison, som da eide det eneste gjenværende tårnet, sto imot truslene fra kommunen fra å få det revet som en fare for omgivelsene. På begynnelsen av 1800-tallet økte interessen for bevarelse ved Société des antiquaires de l'Ouest og anlegget ble klassifisert i 1840 da staten gikk inn som eier.

Arkitektur 
Den store klosterkirken ble reist på 1000-tallet som en fortsettelse av karolingske arkitekturen. Hva som er igjen viser at det omgav en storartet rotunde, en rund bygning, komponert av tre konstruksjoner som var dedikert Vår frelser. I dag er det bare et åttekantede tårn igjen av rotunden som fortsatt står. Det blir kalt for «La tour Charlemagne» (Karl den stores tårn). Kapittelhuset er fra 1400-tallet og er det eneste levningen igjen etter klosterbygningene. Den består av skulpturer fra en gotisk portal.

Referanser 

Katolske klostre
Klostre i Frankrike
Benediktinerordenen
Frankrikes historie
Vienne
Byggverk i Nouvelle-Aquitaine
Nick Griffin

Nicholas John «Nick» Griffin (født 1. mars 1959 i Barnet) er en britisk politiker, formann for British National Party og var medlem av Europaparlamentet som representant for Nordvest-England fra 2009 til 2014.

Han er utdannet jurist fra University of Cambridge med æresgrad av andre klasse. Han er også tidligere amatørbokser.

Referanser

Eksterne lenker 
 
 
 British National Partys hjemmeside

Britiske politikere
Medlemmer av Europaparlamentet
Personer fra Barnet
Union for Europe of the Nations

Union for Europe of the Nations var en nasjonalkonservativ gruppering i Europaparlamentet i perioden 1999 til 2009. 

Partigrupper i Europaparlamentet
Kvensk språkting

Kvensk språkting er et organ som gjør vedtak i normeringsspørsmål angående kvensk språk som er behandla av Kvensk språkråd. Viktige mål er et standardisert skriftsystem og en kvensk skolegrammatikk.

Språktinget ble etablert i april 2008, og medlemmene er oppnevnt av Kvensk institutt. Lederen er Dagny Olsen.

Kvensk
Uavhengighet/Demokrati

Uavhengighet/Demokrati var en euroskeptisk gruppering i Europaparlamentet.Ved valget i 2009 falt gruppen under sperregrensen på 25 representanter, som er kravet til å danne en gruppe i Europaparlamentet.

Medlemmer

Referanser 

Partigrupper i Europaparlamentet
Eventyrfilm

Eventyrfilm er en filmsjanger som omfatter underholdende spillefilmer med eventyrlig, det vil si fantasifull og spennende, handling. Betegnelsen tilsvarer det engelske «adventure films». 

«Eventyrfilm» kan på norsk også brukes om filmer med handling fra folkeeventyr, men dekker vanligvis langt bredere enn det som på norsk forståes som eventyr.

Eksempler 
Betegnelsen «eventyrfilm» kan brukes om en rekke filmtyper, for eksempel virkelighetsfjerne actionfilmer og spenningsfilmer, science fiction- og fantasyfilmer, spektakulære skrekkfilmer, tegneseriefilmatiseringer og andre fantastiske filmdramaer der tallrike, overdrevent begivenhetsrike og merkelige hendelser står i sentrum. Undergrupper kan være handlingsmettede sjangerfilmer fra historiske perioder eller eksotiske miljøer, slik som piratfilmer, ridderfilmer eller filmer fra for eksempel fra gresk eller romersk oldtid. Eventyrdramaene har gjerne også karikerte skurker og en tydelig helt, i eldre eventyrfilmer særlig en maskert eller fektende eventyrer, på engelsk ofte kalt swashbuckler.

Påkostede eventyrfilmer med storslagne tablåer, visuelle effekter og mer eller mindre spennende handling har siden 1930-tallet vært særlig karakteristisk for den amerikanske filmproduksjonen i Hollywood.

Nyere amerikanske eventyrfilmer 
Indiana Jones-filmene
Jurassic Park-filmene
Pirates of the Caribbean-filmene
Filmene om Ringenes herre
National Treasure-filmene

Amerikanske eventyrfilmskapere 
 Michael Curtiz
 John Huston
 George Lucas
 Steven Spielberg
 Raoul Walsh
 Robert Zemeckis

Eksterne lenker 
 De femti beste eventyrfilmene rangert av brukerne  hos Internet Movie Database

Filmsjangre
Fedrelandsforbundet – litauiske kristendemokrater

Fedrelandsforbundet – litauiske kristendemokrater (litauisk: , TS-LKD) er et konservativt og kristendemokratisk politisk parti i Litauen. Partiet er landets ledende sentrum-høyreparti med en overveiende liberalkonservativ og kristendemokratisk, men også nasjonalt orientert og økonomisk liberal politikk.

Historie 
Partiet ble grunnlagt som «Fedrelandsforbundet – litauiske konservative» i mai 1993 av høyresiden i Sąjūdis, den politiske reformbevegelsen som ledet kampen for nasjonal uavhengighet i årene forut. En av bevegelsens grunnleggere, Vytautas Landsbergis, ble valgt til partiets første leder, en posisjon han beholdt frem til 2003. I 1996 gjorde Fedrelandsforbundet et svært godt valg til nasjonalforsamlingen Seimas med 40 % av stemmene og 70 mandater, men ble redusert til 8,6 % og 9 mandater i 2000. 

Etter at Litauen ble medlem av Den europeiske union i 2004, fikk Fedrelandsforbundet to mandater i Europaparlamentet. Ved valget til Seimas samme år fikk partiet 14,6 % av stemmene og 25 mandater. Samme år gikk Den litauiske union av politiske fanger og deporterte, Litauens høyreunion og Den litauiske nasjonalistiske union inn i partiet, og det byttet navn til «Fedrelandsforbundet (konservative, politiske fanger og kristendemokrater i eksil)». Den 11. mars 2008 gikk Litauiske kristendemokrater inn i Fedrelandsforbundet, og det offisielle navnet ble forkortet til «Fedrelandsforbundet – litauiske kristendemokrater». Med dette ble Fedrelandsforbundet landets største medlemsparti med mer enn 18 000 medlemmer.

Ved parlamentsvalget i 2008 økte uttellingen til 19,7 % av stemmene og 45 mandater, og Kubilius, partileder siden 2003, ble statsminister i en regjering bestående av Fedrelandsforbundet, Den liberale bevegelse, Unionen av liberale og sentrum samt Partiet for nasjonal gjenopplivelse. I juni 2011 opplevde Fedrelandsforbundet en splittelse, idet Den litauiske nasjonalistiske union brøt ut og tok tilbake sin status som selvstendig parti. Ved parlamentsvalget året etter gikk partiet tilbake til 15 % av stemmene og 33 mandater og tapte regjeringsmakten til en koalisjon med Litauens sosialdemokratiske parti i spissen.

Ledere 
Gabrielius Landsbergis 2015–d.d.
Andrius Kubilius 2003–2015
Vytautas Landsbergis 1993–2003

Referanser

Eksterne lenker 
 

Politiske partier i Litauen
Politiske partier etablert i 1993
1993 i Litauen